SRI avertizează: Hitler și Mussolini au folosit cartele PrePay românești

Istoria secolului XX ar fi arătat cu totul alfel, susține premierul Dacian Cioloș, dacă România ar fi interzis vânzarea de cartele PrePay fără prezentarea unui act de identitate. Se pare că al doilea război mondial n-ar fi fost posibil dacă Hitler, Goebbels, Stalin și Mussolini n-ar fi vorbit cu ajutorul unor cartele PrePay românești, cumpărate probabil de mareșalul Antonescu de la un chioșc de ziare din zona Drumul Taberei.

”SRI m-a avertizat că Hitler și Mussolini au folosit cartele PrePay românești pentru a pune la cale al doilea război mondial”, a povestit premierul Cioloș. ”A fost o chestie vitală în coordonarea trupelor. După ce englezii au spart codul Enigma, Hitler și-a dat seama că singura metodă cu adevărat sigură de comunicare sunt cartelele preplătite pe care poți să le cumperi de la orice chioșc din București, fără să-ți ceară nimeni buletinul. E o prostie că Hitler depindea de petrolul nostru. Singura chestie pe care o voia de la noi erau cartelele PrePay. În anii aceia au plecat din România trenuri întregi de cartele, pe care nemții le-au luat pe nimic. Nu de alta, dar atât costau, erau foarte ieftine.”

Potrivit Serviciului Român de Informații, de obicei Hitler îl suna pe Mussolini, după ce Mussolini dădea doar bip, pretextând că n-are minute. Nu te puține ori, Hitler era pe fază și apuca să răspundă, luându-i din credit. Erau momente care-l enervau teribil pe Mussolini. Trebuia să trimită iar pe cineva până în România, ca să-i refacă rezerva de cartele PrePay, în lipsa cărora Italia era practic legată de mâini și de picioare și nu putea să invadeze nici o națiune.